**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.03.2022, ora 08.00 – 08.03.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 08.03.2022, ora 07.00**

**RÂURI**

**Debitele au fost, în general, staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera și Cerna, unde au fost în scădere.

Debitele se situează la valori sub mediile multianuale lunare, cu coeficienţi moduli cuprinşi între 30-60% și mai mici (sub 30% din normalele lunare) pe râurile din bazinele hidrografice: Crasna, Târnava Mare, Vedea, Bârlad, bazinele superioare ale Mureșului, Argeșului, bazinele inferioare ale Jiului, Oltului, cursurile Râmnicului Sărat, Tazlăului și ale afluențiilor Prutului, cursul superior al Timișului și pe unele râuri din Dobrogea.

Formațiunile de gheață (gheață la maluri, năboi, pod de gheață) existente pe râurile din zonele montane din nordul țării și izolat din centrul țării au fost în intensificare și ușoară extindere.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi, în general, staționare**, exceptând cursurile mijlocii și inferioare ale Someșului, Crișului Negru, Crișului Alb, Mureşului și Arieșului, unde vor fi în scădere.

Formațiunile de gheață (gheață la maluri, năboi, pod de gheață) existente vor fi în ușoară intensificare și extindere, predominând curgerile de năboi în bazinul superior al Bistriței (afluent al Siretului).

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 07-08.03.2022 **a fost în scădere, având valoarea de 4300 m3/s**, sub media multianuală a lunii **martie (6700 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **în scădere (4100 m3/s).**

Pe tot sectorul din aval de Porțile de Fier debitele vor fi în scădere.

**2.** **Situaţia meteorologică în intervalul 07.03.2022, ora 08.00 –08.03.2022, ora 06.00**

**În ţară,** vremea a fost în general închisă și rece pentru această perioadă, local chiar deosebit de rece. S-au semnalat precipitații izolat în nord-vest și pe arii relativ extinse în celelalte regiuni. În zonele de deal și munte a nins, iar în rest au fost ninsori, dar trecător și pe alocuri și lapoviță sau ploaie. Cantitățile de apă au depășit punctiform 15 l/mp în Carpații Meridionali. Vântul a suflat slab și moderat, cu ușoare intensificări pe crestele montane. La ora 20.00 era strat de zăpadă la munte, ce măsura până la 268 cm la Bâlea-Lac, local în Transilvania, până la 5 cm, pe suprafețe mici în Moldova, până la 10 cm și izolat în sudul Banatului și nordul Olteniei și al Munteniei (între 2 și 5 cm). Temperaturile maxime s-au încadrat între -1 grad la Joseni, Rădăuți, Polovragi, Suceava și Dedulești și 6 grade la Chișineu-Criș, Sânnicolau Mare, Jimbolia și Titu, iar la ora 06.00 se înregistrau valori termice cuprinse între -13 grade la Joseni și 1 grad la Bechet, Calafat, Zimnicea, Constanța și Constanța-dig.

**La Bucureşti,** vremea a fost rece și în general închisă. Pe parcursul nopții s-au semnalat precipitații slabe, predominant sub formă de ninsoare. Vântul a suflat slab până la moderat. Temperatura maximă a fost de 4 grade la toate stațiile meteo, iar la ora 06.00 se înregistrau -2 grade la Băneasa și -1 grad la Afumați și Filaret.

**3. Prognoza meteorologică în intervalul 08.03.2022, ora 08.00–09.03.2022, ora 8.00**

**În ţară,** vremea va fi rece pentru această perioadă. Cerul va avea înnorări și se vor semnala precipitații sub formă de ninsoare, iar trecător lapoviță și ploaie, pe arii restrânse în regiunile extracarpatice și izolat în rest. În zonele de deal și munte local va ninge. Vântul va sufla slab şi moderat, cu unele intensificări pe crestele montane, precum și în vest, nord-est și est. Temperaturile maxime se vor încadra între -1 și 7 grade, iar cele minime vor fi cuprinse, în general, între -10 și -2 grade.

**La Bucureşti,** vremea va fi mai rece decât în mod caracteristic datei. Cerul va avea înnorări și doar cu totul trecător pot fi precipitații slabe, predominant sub formă de ninsoare. Vântul va sufla slab și moderat. Temperatura maximă va fi de 3...4 grade, iar cea minimă de -5...-3 grade.

**4. Buletin nivometeorologic pentru perioada 07.03.2022, ora 20.00 - 08.03.2022, ora 20.00**

**Evoluția vremii în intervalul 05-07.03.2022**

Vremea a fost rece, geroasă în zonele înalte. Cerul a fost temporar noros şi s-au semnalat ninsori în majoritatea zonelor montane. Vântul a suflat slab până la moderat, cu intensificări temporare de 40-60 km/h în zonele înalte din Carpații Meridionali, viscolind pe alocuri ninsoarea sau spulberând zăpada. Local s-a semnalat ceață. Stratul de zăpadă a crescut în majoritatea zonelor montane înalte, cu până la 9 cm la Bâlea Lac, la altitudini medii și joase stratul de zăpadă a înregistrat diferite variații de la o zonă la alta (creșteri

ușoare, stagnări sau chiar scăderi de până la 5 cm la Băișoara).

**Grosimea stratului de zăpadă în 07.03.2022, ora 14:00:**

**Carpaţii Meridionali:** 259 cm la Bâlea-Lac, 211 cm la Vf. Omu, 155 cm Vf. Țarcu, 95 cm la Cuntu, 82 cm la Păltiniș, 74 cm la Parâng, 56 cm la Predeal, 60 cm la Sinaia, 48 cm Fundata;

**Carpaţii Orientali:** 130 cm la Lăcăuți, 108 cm la Vf. Călimani, 105 la Bucin, 95 cm la Ceahlău-Toaca, 46 cm la Penteleu, 46 cm la Vf. Iezer, 16 cm la Poiana Stampei;

**Carpaţii Occidentali:** 84 cm la Semenic, 83 cm la Stâna de Vale, 41 cm la Băișoara, 28 cm la Vf. Vlădeasa 1800, 16 cm la Roșia Montană.

**Prognoza vremii în intervalul 07.03.2022, ora 20:00 - 08.03.2022, ora 20:00:**

Vremea se va menține în general închisă și rece, geroasă noaptea. Cerul va fi mai mult noros și va continua să ningă pe arii relativ extinse, îndeosebi în noaptea de 7-8.03.2022; în cursul zilei 08.03.2022, aria ninsorilor se va restrânge treptat. Stratul de zăpadă proaspăt depus va fi mai consistent în Carpații Meridionali și de Curbură. Vântul va sufla slab și moderat, din sector predominant nordic, cu intensificări în zonele înalte, ce vor atinge la rafală 40-60 km/h pe creste, viscolind trecător zăpada. Local se va semnala ceață, asociată și cu depuneri de chiciură.

**Temperaturi prognozate în intervalul 07.03.2022, ora 20:00 - 08.03.2022, ora 20:00:**

**Peste 1800 m:** temperaturi minime: -17...-12 gr.C; temperaturi maxime: -15....-10 gr.C;

**Sub 1800 m:** temperaturi minime: -12...-8 gr.C; temperaturi maxime: -10...-3 gr.C;

**Vânt la peste 2000 m:** predominant din sector nordic, cu intensificări temporare de 40-60 km/h în zonele înalte.

**Izoterma de 0 grade**: la sol.

**Evoluția stratului de zăpadă și a riscului de avalanșă**

**Munții Făgăraş RISC MARE (4)**

La peste 1800 m, stratul de zăpadă instabil de la suprafață depășește pe alocuri 50-60 de cm. Are rezistență scăzută și coeziune slabă între cristale, fiind alcătuit într-o proporție considerabilă din zăpadă pulver. Acest strat va fi mai însemnat în zonele adăpostite, unde zăpada a fost depusă de vânt. În zonele de creastă, mai ales pe versanții cu expoziție sudică și estică, sunt formate plăci recente de vânt, iar pe văi, troiene însemnate. În profunzime, stratul vechi este în general îngheţat și compact. Riscul declanșării avalanșelor va fi **mare (4)**, existând pericolul declanșării spontane de avalanșe datorită grosimii stratului ușor și instabil de la suprafață, cât și la supraîncărcări, când stratul instabil din partea superioară poate fi dislocat. Sub 1800 m altitudine, stratul instabil de la suprafață este de asemenea consistent și va mai crește în următoarele 24 de ore. Acesta poate fi dislocat în condiții de supraîncărcări, dar izolat se pot declanșa și avalanșe spontane, mai ales în anumite zone adăpostite unde se întâlnesc depozite mai însemnate de zăpadă. Riscul declanșării avalanșelor va fi **însemnat (3)**.

**Munții Bucegi RISC MARE (4)**

La peste 1800 m, stratul de zăpadă instabil de la suprafață, alcătuit într-o proporție considerabilă din zăpadă pulver, depășește pe alocuri 50-60 de cm, iar în zonele adăpostite, unde zăpada a fost depusă de vânt, acesta are dimensiuni mai mari. În zonele de creastă sunt formate plăci recente de vânt, iar pe văi, troiene însemnate. În profunzime, stratul vechi este în general îngheţat și compact. Riscul declanșării avalanșelor va fi **mare (4)**, existând pericolul declanșării spontane de avalanșe datorită grosimii stratului ușor și instabil de la suprafață, cât și la supraîncărcări, când stratul instabil din partea superioară poate fi dislocat. Sub 1800 m altitudine, stratul instabil de la suprafață este de asemenea consistent și va mai crește în următoarele 24 de ore. Acesta poate fi dislocat în condiții de supraîncărcări, dar izolat se pot declanșa și avalanșe spontane, mai ales în anumite zone adăpostite, unde se întâlnesc depozite mai însemnate de zăpadă. Riscul declanșării avalanșelor va fi **însemnat (3)**.

**Munții Parâng–Șureanu RISC ÎNSEMNAT (3)**

La peste 1800 m, stratul instabil de la suprafață, alcătuit în mare parte din zăpadă relativ

proaspătă, depășește pe alocuri 50 de cm. Astfel stratul instabil de zăpadă cu rezistență scăzută, poate depăși în unele zone 50-60 cm. În zonele adăpostite și pe văi sunt prezente depozite mai însemnate de zăpadă, iar în special pe versanții sudici, plăci de vânt. La supraîncărcări, stratul recent depus și plăcile de vânt se pot disloca, ducând la declanșarea de avalanşe de dimensiuni mici și medii, riscul fiind **însemnat (3)**.

Sub 1800 m stratul de zăpadă are dimensiuni mai reduse, dar în partea superioară, local, întâlnim zone cu un strat instabil de de grosimi variabile, care poate fi dislocat la supraîncărcări mari. Pe văi, în zonele adăpostite, zăpada este acumulată de vânt în depozite mai vechi, însemnate. La supraîncărcări, riscul de avalanșe, de dimensiuni în general mici, va fi **moderat (2)**.

**Munții Țarcu–Godeanu RISC ÎNSEMNAT (3)**

La peste 1800 m, în partea superioară regăsim un strat instabil, alcătuit în mare parte din zăpadă pulver, ce depășește pe alocuri 30-40 cm grosime. În zonele deschise sunt plăci de vânt formate recent. Stratul vechi este în mare parte stabilizat. Pe văi sunt formate depozite mai însemnate de zăpadă. La supraîncărcări, pe văile cu depozite mai însemnate și în zonele cu plăci de vânt, se pot declanșa avalanşe de dimensiuni medii, riscul fiind **însemnat (3)**. Sub 1800 m stratul de zăpadă este pe alocuri consistent și prezintă la suprafață un strat instabil de dimensiuni variabile, ce poate fi dislocat în condiții de supraîncărcări. În profunzime, stratul e în mare parte consolidat. Pe văi și în locurile adăpostite, zăpada este acumulată în depozite însemnate. La supraîncărcări, îndeosebi în etajul altitudinal 1500-1800m, vor fi condiții pentru avalanșe de mici dimensiuni, riscul fiind **moderat (2)**.

**Munții Rodnei RISC MODERAT (2)**

La peste 1800 m, la suprafață se regăsește un strat subțire de zăpadă proaspătă. În ansamblu stratul de zăpadă este relativ consolidat. În zonele înalte pe alocuri se regăsesc plăci de vânt, iar în apropierea crestelor se mențin cornișele. În zilele următoare sunt așteptate noi ninsori, pe alocuri moderate cantitativ. Pe văi și în zonele adăpostite sunt depozite însemnate de zăpadă. La supraîncărcări mai mari, stratul superior se poate rupe, ducând la declanșarea de avalanşe de dimensiuni mici și izolat medii, riscul fiind **moderat (2)**. Sub 1800 m stratul de zăpadă are dimensiuni mai reduse, dar și aici sunt prezente acumulări mai însemnate pe văi. La suprasarcini stratul ușor instabil de la suprafață poate aluneca peste zăpada mai veche și stabilizată, conducând la declanșarea de avalanșe mici și izolat medii pe pantele cu acumulări mai importante de zăpadă, riscul fiind **moderat (2)**.

**Munții Călimani – Bistriței – Ceahlău RISC MODERAT (2)**

La peste 1800 m, în partea superioară regăsim un strat instabil, ce depășește pe alocuri 15-20 cm. În profunzime, stratul este în general consolidat. Pe pantele adăpostite sunt depozite mai vechi de zăpadă, iar în zona crestelor plăci de vânt. Riscul de declanșare a avalanșelor de dimensiuni în general mici va fi **moderat (2)**, fiind favorizat la supraîncărcări, când se pot rupe vechile plăci de vânt sau stratul superior și instabil poate fi rupt. Sub 1800 m altitudine, stratul de zăpadă este stabilizat în mare parte și are dimensiuni mai reduse, cu excepția anumitor zone, unde vântul a acumulat zăpada în depozite mai mari. Riscul declanșării avalanșelor în general mici, de la altitudini de 1500-1800 m va fi **moderat (2),** putând apărea mai ales la supraîncărcări, pe pantele cu depozite mai consistente de zăpadă.

**Munții Vlădeasa-Muntele Mare RISC MODERAT (2)**

În partea superioară se regăsește un strat redus de zăpadă proaspătă care nu va înregistra creșteri notabile în următoarele 24 de ore. Pe văi și îndeosebi pe versanții vestici și nordici

întâlnim un strat mai consistent de zăpadă. Mai ales la supraîncărcări, pe pantele mai înclinate și pe văile cu depozite mai însemnate de zăpadă, aflate la altitudini mai mari, se pot declanșa unele avalanșe de dimensiuni mici, riscul de avalanşe fiind **moderat (2)**.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC ÎNSEMNAT (3)** |
| **BUCEGI** | **RISC MARE (4)** | **RISC ÎNSEMNAT (3)** |
| **PARÂNG - ȘUREANU** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU** | **RISC ÎNSEMNAT (3)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC MODERAT (2))** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC MODERAT (2))** | **RISC MODERAT (2)** |
| **VLĂDEASA-MUNTELE MARE** | **RISC MODERAT (2** | **RISC MODERAT (2** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 04-06.03.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită:**

- **la data de 04.03.2022** **la staţiile: NT-1** (municipiul Piatra Neamț)**, NT-3** (comuna Tașca) și **GJ-2** (orașul Rovinari)**;**

- **la data de 05.03.2022** **la staţiile: NT-1** (municipiul Piatra Neamț)și **GJ-2** (orașul Rovinari)**;**

- **la data de 06.03.2022** **la staţiile: CJ-1, CJ-3** (municipiul Cluj-Napoca) și **CJ-5** (municipiul Dej)**.**

1. **În domeniul solului şi vegetaţiei**

**Garda Forestieră Brașov** informează că la data de 03.03.2022, la ora 16:00, s-a produs un incendiu în zona comunei Biertan, pe raza Ocolului Silvic Dumbrăveni, jud. Sibiu, ca urmare a propagării unui foc deschis nesupravegheat din afara fondului forestier. Acesta a afectat o suprafaţă de 0,4 ha de litieră și a fost stins în aceeași zi, la ora 16:30, de personalul silvic și cetățeni.

**Direcţia Silvică Tulcea** informează că la data de 28.02.2022, la ora 03:10, s-a produs un incendiu în zona comunei Murighiol, pe raza Ocolului Silvic Rusca, jud. Tulcea. Acesta a afectat o suprafaţă de 2,5 ha de litieră și a fost stins în aceeași zi, la ora 08:30, de personalul silvic.

**Garda Forestieră Timișoara** informează că la data de 06.03.2022, la ora 16:00, s-a produs un incendiu în zona comunei Sicheviţa, pe raza Ocolului Silvic Moldova Nouă, jud. Caraș-Severin. Acesta a afectat o suprafaţă de 6,5 ha de litieră și a fost stins în aceeași zi, la ora 20:00, de personalul silvic și pompieri.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT